# MLL:n Paipun yhdistys käyttää Lapset ensin -keräysvarat alakoululaisten koulumatkan turvaamiseen

**Mannerheimin Lastensuojeluliiton Paipun paikallisyhdistyksessä on huolestuttu Paipun alakoululaisten koulutien turvallisuudesta. Yhdistys osallistuu Lapset ensin -keräykseen hankkiakseen kaikille 1.–6.-luokkalaisille heijastinliivit, jotta autoilijat näkisivät heidät paremmin koululle johtavalla suojatiellä. Keräys alkaa 1. huhtikuuta ja jatkuu 15. toukokuuta asti.**

Edistääkseen alakoululaisten koulutien turvallisuutta MLL:n Paipun yhdistys on mukana Lapset ensin -keräyksessä. Keräysvaroilla hankitaan Paipun alakoululaisille heijastinliivejä ja -henkseleitä, jotta autoilijat huomaisivat heidät entistä paremmin. Tavoitteena on kerätä 1 000 euroa, jotta jokaiselle 1.–6. luokkalaiselle saadaan lahjoitettua oma liivi.

– Todella hienoa, että vuosien suunnittelun jälkeen uusi alakoulu saatiin rakennettua. Ikävä kyllä heti ensimmäinen lukuvuosi uudessa paikassa osoitti, että lasten koulutie sinne ei ole kovin turvallinen. Koululle päästääkseen on ylitettävä vilkkaasti liikennöity tie, jossa ei ole alikulkua tai liikennevaloja, MLL:n Paipun yhdistyksen puheenjohtaja **Pirkko Puhis** kuvailee.

– Pitkän tähtäimen tavoitteemme on saada koulun ohi kulkevalle Kansankynttiläkadulle alikulku, mikä olisi lasten kannalta turvallisin vaihtoehto. Olemme jo aloittaneet keskustelut asiasta kuntamme päättäjien kanssa. Kunnes alikulku saadaan, pyrimme edistämään koululaisten liikenneturvallisuutta heijastinliiveillä, Lapset ensin -keräyksestä Paipussa vastaava **Liisa Lipas** kertoo.

**Osallistua voi monella tapaa**

Lapset ensin -keräykseen voi osallistua joko lahjoittamalla tai tulemalla mukaan muutamaksi tunniksi lipaskerääjäksi. Lipaskerääjiä tarvitaan muun muassa Kevätmarkkinoilla 10. huhtikuuta, jossa MLL:n Paipun paikallisyhdistyksellä on oma torikoju. Paikalla voi tutustua yhdistyksen toimintaan, osallistua arvontaan ja tehdä lahjoituksen Lapset ensin -keräykseen.

– Olemme kiitollisia jokaiselle, joka jakaa tietoa keräyksestä sosiaalisessa mediassa. Se on vähintä mitä jokainen paipulainen voi asian hyväksi tehdä. Julkaisemme yhdistyksemme some-kanavissa joka keskiviikko keräyspostauksen, jota saa vapaasti jakaa, Liisa Lipas sanoo.

MLL:n Paipun yhdistyksen Lapset ensin -keräys järjestetään 1.4.–15.5.2024.

**Keräyslupa**

RA/20253XXXX, myönnetty X.X.202X.

**Lisätietoja**  
MLL:n Paipun yhdistyksen keräysvastaava Liisa Lipas, p. 040 123 4567

MLL:n Paipun yhdistyksen puheenjohtaja Pirkko Puhis, p. 050 123 4567

**Mannerheimin Lastensuojeluliitto** on avoin kansalaisjärjestö, joka edistää lasten, nuorten ja lapsiperheiden hyvinvointia. MLL:n tavoitteena on lapsiystävällinen Suomi. MLL tarjoaa eri elämäntilanteissa vertaistukea, monipuolista toimintaa sekä osallistumisen ja vaikuttamisen mahdollisuuksia. Suomen suurimpaan lastensuojelujärjestöön kuuluu 71 000 jäsentä, 532 paikallisyhdistystä, 9 piirijärjestöä ja keskusjärjestö. [www.mll.fi](http://www.mll.fi)